Ο **Δημήτρης Κατής** (αγγλ. *Demetrios Katis*, γενν. 29/12/1969) είναι Έλληνας μουσικός, συνθέτης, κιθαρίστας, δημοσιογράφος και παραγωγός. Είναι το ιδρυτικό μέλος του συγκροτήματος «Εξόριστοι», παίζοντας «επικό» χέβι ροκ. O Δημήτρης Κατής, είναι ένας από τους πιο πολυβραβευμένους Έλληνες συνθέτες ορχηστρικής μουσικής διεθνώς και ιδίως στις Ηνωμένες Πολιτείες της Αμερικής.

Τα πρώτα χρόνια
---------------

Ο Δ. Κατής γεννήθηκε στις 29 Δεκεμβρίου του 1969 στην Αθήνα. Την παιδική του ηλικία την πέρασε στους Αμπελόκηπους ενώ τα εφηβικά του χρόνια στο Χαλάνδρι. Το 1979 ξεκίνησε μαθήματα στο παράρτημα του Εθνικού Ωδείου, Χαλανδρίου, με δάσκαλο τον Γιώργο Λύρα. Σε ηλικία 18 ετών (1987) κυκλοφορεί τον πρώτο του δίσκο με τίτλο "Δωριείς-Επιστροφή στη Γη", έναν ορχηστρικό δίσκο με επικό-συμφωνικό ροκ ύφος.Έπειτα από λίγους μήνες δημιουργεί το συγκρότημα "Εξόριστοι" στα Βριλήσσια και το 1989 η μπάντα κυκλοφορεί το ομότιτλο ντεμπούτο της, έναν χέβι μέταλ δίσκο με έντονο το επικό στοιχείο. Τραγούδια του δίσκου όπως το "Κάνω μια Ευχή", "Δόξα και Τιμή" και "Σύνορα Παντού" θεωρούνται επιτυχίες. Ο Κατής άρχισε να γίνεται δημοφιλής στις αρχές της δεκαετίας του 1990 και με την παρουσία του στη δημόσια τηλεόραση με την εκπομπή "Metal Mania",της οποίας υπήρξε εμπνευστής και παρουσιαστής.

Εξόριστοι
---------

Οι Εξόριστοι άρχισαν να υφίστανται και επισήμως από το καλοκαίρι του 1989 και αποτελούν ένα συγκρότημα ορόσημο για την ελληνική ροκ και μεταλ σκηνή. Την ίδια χρονιά κατορθώνουν να κατακτήσουν πλατινένιο δίσκο, με το περίφημο κομμάτι "Κάνω μια Ευχή", κι έτσι γίνονται το ένα και μοναδικό ελληνικό ροκ-μεταλ συγκρότημα με πωλήσεις άνω των 70.000 δίσκων. Οι Εξόριστοι έως σήμερα έχουν κυκλοφορήσει συνολικά 6 άλμπουμς εκ των οποίων τα 5 συν 2 συλλογές με την ΕΜΙ. Η Θεματολογία του συγκροτήματος έχει να κάνει κυρίως με την ελληνική και μεσαιωνική ιστορία και μυθολογία. Είναι το πρώτο ελληνικό ροκ-μεταλ συγκρότημα που χρησιμοποιεί ελληνικό στίχο, καινοτομία που το καθιερώνει. Συμπεριλαμβάνονται στη Γερμανική Διεθνή Εγκυκλοπαίδεια της Μεταλ μουσικής. Οι Εξόριστοι του Δημήτρη Κατή διατηρούν fan club σε Ελλάδα, Λατινική Αμερική και Ουκρανία. Το 1994 κλήθηκαν να λάβουν μέρος στο μεγαλύτερο ροκ φεστιβάλ των Βαλκανίων (Gitariada), στο Βελιγράδι, ως αντιπρόσωποι της ελληνικής μέταλ σκηνής, φεστιβάλ που πραγματοποιήθηκε εν μέσω πολέμου. Εκεί αποθεώθηκαν από 40.000 κόσμο ενώ η συναυλία προβλήθηκε τηλεοπτικά σε όλες τις χώρες που έστειλαν αντιπροσωπεία.

Τηλεόραση
---------

Το 1990 ο Δημήτρης Κατής παρουσιάζει την εκπομπή "Metal Mania" στην Ερτ1 κάθε Σάββατο, η οποία έμεινε στην ιστορία της ελληνικής τηλεόρασης καθώς ήταν η πρώτη μουσική εκπομπή αφιερωμένη στη ροκ και μέταλ μουσική. Έχει αναφερθεί ότι "ο Δημήτρης είναι ο άνθρωπος που έβαλε τη χέβι μέταλ μουσική στα σπίτια όλων των Ελλήνων". Η Metal Mania διήρκησε 3 τηλεοπτικές σαιζόν και ήταν παραγωγή του ίδιου του Δημήτρη. Την ίδια περίοδο βρίσκουμε τον Δ. Κατή και στην εβδομαδιαία εκπομπή Star Club της ΝΕΤ να παρουσιάζει τα νέα της ροκ και μέταλ σκηνής.

Βραβεία
-------

Το 2007 βραβεύεται με το 1ο βραβείο από τα "Los Angeles Music Awards" στην κατηγορία "best classical composer", η εκδήλωση έγινε στο ‘Henry Fonda Music Box Theatre’, ένα από τα διασημότερα θέατρα, στη «Λεωφόρο της Δόξας» (Walk of Fame), στο Χόλιγουντ, παρόντος του τότε δημάρχου του Λος Άντζελες, Antonio Villaraigosa.

Το 2007 η Φιλαρμονική Ορχήστρα του Κιέβου ερμηνεύει και ηχογραφεί το μουσικό έργο του συνθέτη με τίτλο "Arrogance and Fear" που κυκλοφόρησε στις ΗΠΑ και η πρώτη μετάδοση έλαβε χώρα στο NPR (national public radio). Διευθυντής ορχήστρας ο Robert Ian Winstin, μαέστρος της συμφωνικής ορχήστρας της Πράγας & πρόεδρος της δημοτικής επιτροπής τεχνών του Σικάγο.

Την άνοιξη του 2008, το "Billboard", βραβεύει τον Δ. Κατή στο Μπράνσον του Μιζούρι.

(γνωστό ως ‘the entertainment capital’), στα πλαίσια των μουσικών βραβείων "Billboard World Song Contest". Παίρνει το 2ο βραβείο στην κατηγορία «Electronica» με το έργο του «Gathering of the tribes».

Το καλοκαίρι του 2008, το «Μορφωτικό Ίδρυμα» της Ένωσης Συντακτών Ημερησίων Εφημερίδων Αθηνών (ΕΣΗΕΑ), τίμησε τον μουσικοσυνθέτη, δημοσιογράφο και μέλος της Ενώσεως, Δ. Κατή, για το διεθνές μουσικό του έργο και τις διεθνείς διακρίσεις, στη γνωστή αίθουσα της ενώσεως, αίθουσα Καρατζά. Ομιλητές για το έργο του οι : ποιητής/δημοσιογράφος Δημήτρης Ιατρόπουλος, ο νομπελίστας επιστήμων Χρήστος Ζερεφός, ο συνθέτης Ηλίας Ανδριόπουλος κ.ά.

Το φθινόπωρο του 2008 περιοδεύει σε όλη την Αμερική από πολιτεία σε πολιτεία γράφοντας τη μουσική στην αρχαία τραγωδία «Βάκχες» του Ευριπίδη και βραβεύεται από την ΑΧΕΠΑ, στη Φιλαδέλφεια της Πενσυ\ιλβάνια, με το «βραβείο Ελληνισμού», για την εξαιρετική ποιότητα της μουσικής του. Κατά τη διάρκεια της περιοδείας τιμάται από τον δήμαρχο του Πόρτλαντ,Έντoυαρντ Σούσλοβιτς, με το χρυσό κλειδί της πόλης.

Το Νοέμβριο της ίδιας χρονιάς οι οργανισμοί, Hollywood F.A.M.E Award και ‘Los Angeles Music Awards’ από κοινού τιμούν τον συνθέτη Δημήτρη Κατή ως "Best International Composer 2008", προσφέροντάς του του «Άστρο του Χόλυγουντ» σε μορφή πλαισιωμένου Βραβείου. 

To ίδιο βράδυ σε άλλη εκδήλωση στις 20 Νοεμβρίου, πάλι στο Χόλιγουντ μερικά τετράγωνα πιό κάτω, πάλι στη «Λεωφόρο της Δόξας» στην αίθουσα «Τhe Highlands» στο διάσημο Kodak Theater Block, ο συνθέτης παίρνει το 1ο βραβείο «Best Classical / Orchestral artist» από τον οργανισμό "Hollywood Music Awards".

Το 2009 στον αίθριο χώρο του Ζαππείου Μεγάρου, το Ευρω-Αμερικανικό Συμβούλιο Γυναικών τιμά τον συνθέτη για το έργο του συνολικά με το βραβείο Άρτεμις. Μαζί του βραβεύεται και η διάσημη, βραβευμένη με ΕΜΜΥ αμερικανίδα δημοσιογράφος και παρουσιάστρια ειδήσεων του CBS, Rita Cosby, καλή φίλη του συνθέτη Δημήτρη Κατή.

Την ίδια χρονιά, ο Δήμαρχος της πόλης των Αθηνών, Νικήτας Κακλαμάνης τιμά τον Δημήτρη Κατή στο Δημαρχείο προσφέροντάς του τιμητική πλακέτα ως «αναγνώριση για την προσφορά στην προαγωγή του Ελληνικού πνεύματος παγκοσμίως».

To 2010 στον ιστορικό χώρο του Ζαππείου Μεγάρου, ο τότε Πρέσβης των ΗΠΑ, Ντάνιελ Σπέκχαρντ βραβεύει με ειδικό μουσικό βραβείο, πάλι στα πλαίσια των βραβείων Άρτεμις, τον συνθέτη για το έργο του «300 Spartans Symphonic Rock Opera» και το μουσικό του έργο εν συνόλω, καθώς και την προσφορά του στον πολιτισμό. Το βράδυ αυτό ερμήνευσαν 2 έργα του συνθέτη υπό τη διεύθυνσή του ιδίου, ο τενόρος Φίλιππος Μοδινός (γιός του Τζων Μοδινού) και η κόρη του πρέσβη Leah Speckhard, καθώς και μέλη της Λυρικής Σκηνής.

Την ίδια βραδυά στην εκδήλωση, τα Ελληνικά Ταχυδρομεία (ΕΛΤΑ) παρουσιάζουν 10 συλλεκτικά γραμματόσημα με το πρόσωπο του Δημήτρη Κατή, για να τον τιμήσουν για το μουσικό του έργο.

Πύρινη Πορεία
-------------

Το 2000 κυκλοφορεί το επικό-λυρικό μουσικό του έργο «Πύρινη Πορεία- από τη Γένεση στην Ευρώπη» το οποίο βρίσκεται επίσημα από το 2001, με ομόφωνη απόφαση του συντονιστικού συμβουλίου του Παιδαγωγικού Ινστιτούτου του Υπουργείου Παιδείας, στη βιβλιοθήκη του Ελληνικού Σχολείου. Το λυρικό κομμάτι του έργου γράφτηκε από τον πατέρα τού συνθέτη, Κώστα Κατή, ενώ ερμηνεύτηκε από τους Δήμητρα Χατούπη και Χρήστο Τσάγκα.

300 Σπαρτιάτες
--------------

Το 2010 σχηματίζει τη συμφωνική ροκ όπερα «300 Σπαρτιάτες» με την οποία ερμηνεύει τα σημαντικότερα έργα του. Οι παραστάσεις πλαισιώνονται από επιβλητικά σκηνικά και κοστούμια ενώ οι χορογραφίες αποτελούν αναπόσπαστο κομμάτι του θεάματος. Με το σχήμα αυτό περιοδεύει σε ολόκληρη την Ελλάδα και στις ΗΠΑ προβάλλοντας συγχρόνως τον αρχαίο ελληνικό πολιτισμό.

Δημοσιογραφική Πορεία
---------------------

Παράλληλα με τη μουσική, ο Δημήτρης Κατής ασχολήθηκε και με τη δημοσιογραφία. Από το 1988 έως το 2002 διατηρούσε στήλη στην εφημερίδα "Απογευματινή" με τίτλο "Ελληνική Παγκοσμιότητα" όπου διαπραγματευόταν τα αρχέγονα ταξιδια των Ελλήνων σε όλη τη γη και τις σχέσεις τους με τους λαούς που συναντούσαν καθώς και για την επίδραση που ασκούσε ο ελληνικός πολιτισμός. Από το 2001 έως το 2011 διετέλεσε ως ραδιοφωνικός παραγωγός στον ραδιοφωνικό σταθμό Αθήνα 9.84 με την εκπομπή "Ο χορός των Δαναών" (που αργότερα μετονομάστηκε σε "Μελωδικές Νύχτες"), όπου συνδύαζε τη ροκ μουσική με ιστορικές πληροφορίες από την προϊστορία έως και την αρχαία Ελλάδα. Επίσης την περίοδο 2003 μέχρι το 2007 υπήρξε αρθρογράφος στο περιοδικό "Δημοσιογραφία και Τύπος" που εξέδιδε το ίδρυμα δημοσιογραφίας του Αθανασίου Μπότση.

Διακρίσεις
----------

* EMI Platinum Disc Winning Composer 1989
* LOS ANGELES MUSIC AWARDS WINNER - Best Classical 2007
* HOLLYWOOD MUSIC AWARDS Winner - Best Classical / Orchestral 2008
* LOS ANGELES MUSIC AWARDS – Hollywood F.A.M.E Awards Winner – International Best Conposer 2008
* BILLBOARD World Song Contest music Awards WINNER - Soundtrack / Electronica 2008
* BILLBOARD world song contest Award 2011, Best Electronica, Excellence in Songwriting
* AWARD OF HELLENISM' by The Order of AHEPA
* ‘West Coast Songwriters’ Honorable Mention
* "John Lennon’’ music awards – Honorable Mention
* 100% Songwriting contest – Winner France 2008
* Just Plain Folks Music Awards' official Nomination 2006
* LIONS Best Young composer Music Award' Winner
* ARTEMIS AWARDS HONOREE 2009 by the Euro-American Women's Council

Δισκογραφία
-----------

* Δωριείς- Επιστροφή Στη Γη (1987)
* Δημήτρης Κατής Εξόριστοι - Εξόριστοι (1989)
* Δημήτρης Κατής Εξόριστοι - Δεκαεννιά (1991)
* Δημήτρης Κατής Εξόριστοι - Ο Λυτρωτής (1993)
* Δημήτρης Κατής Εξόριστοι - Live στη Σερβία (1995)
* Δημήτρης Κατής Εξόριστοι - Συλλογή (1996)
* Night on The Murs (1996)
* Δημήτρης Κατής Εξόριστοι - Η Γενιά των Αρίστων (1998)
* Πύρινη Πορεία - Από Τη Γένεση Ως Την Ευρώπη (2000)
* Epic Drama (2002)
* Real Epic (2003)
* Europe - Hymn and Duty (2005)

Παραπομπές
----------

1. ↑  «LA Music Awards».